钦定古今图书集成/明伦汇编/宫闱典/第037卷 > 元宗杨皇后
## 钦定古今图书集成/明伦汇编/宫闱典/第037卷 > 元宗杨皇后

按《唐书后妃传》：元宗元献皇后杨氏，华州华阴人。曾
祖士达，为隋纳言。天授中，以武后母党，追封士达为
郑王，父知庆太尉。“帝在东宫，后以景云初入宫为良
媛。时太平公主忌帝，而宫中左右持两端，纤悉必闻媛方娠，帝不自安，密语侍读张说曰：‘用事者不欲吾
多子，奈何’？命说挟剂以入，帝于曲室自煮之，梦若有”
介而戈者，环鼎三而三。煮尽，覆以告说，说曰：“天命也。”
乃止。生男，是为肃宗。帝即位，为贵嫔。其娣，节愍太子
妃也。初，肃宗生，卜云不宜养，乃命王皇后举之。后无
子，抚肃宗如所生。后又生宁亲公主，乃薨。说以旧恩，
故子垍得尚宁亲。肃宗即位，至德二载，太上皇自蜀，
诏有司其议尊称，遂上册谥。宝应末，祔泰陵。

按《旧唐书》本传：开元十七年，后葬细柳原，元宗命说
为志文，其铭云：“石兽涩兮绿苔黏，宿草残兮白露霑。
园寝闭兮脂粉腻，不知何年开镜奁。二十四年，忠王
立为皇太子。至德元年，肃宗即位于灵武。二载五月，
元宗在蜀，诰曰：‘圣人垂范，是推顾复之恩；王者建极，
抑有追尊之礼。盖母以子贵，德以谥尊。故妃弘农杨
氏，特禀坤灵，久釐阴教，往以续涂山之庆，降华渚之
祥，诞发异图，载光帝业，而册命犹阙，幽灵尚閟。夏王
继统，方轸阳域之恩；汉后褒荣，庶协昭灵之称。宜于
彼追册为元献太后’。”宝应二年正月，祔葬泰陵。